44. schôdza NR SR - 5.deň - B. popoludní
Dátum: 2014-12-02
Poslanec: Mikloško, Jozef (KDH)
Druh vystúpenia: Vystúpenie v rozprave

64. Vážení traja podpredsedovia Národného zhromaždenia, či jak sa to volá, Národnej rady, dostal som sa tentokrát rýchlo k mikrofónu, lebo 8 hodín to trvalo minule, keď tu bola veľká schôdza dvojdňová do Guinessovej knihy, tak sa až v 24. hodine prvýkrát a v 49. druhýkrát, no. Chcem pánovi Čížovi ešte povedať, že pán poslanec Kollár hovoril hodinu tridsaťšesť presne, čiže trocha si to prehnal, ale aj tak bolo vyčerpávajúce a skoro tá adventná svieca jako vyhorela za ten čas. Takže ale to neni kritika, len mi povedal, že bude hodinu, a bolo to jako u holiča. No dobre. A teraz už vážne. Pán minister odišiel, ale ja som mu povedal, že čo vlastne chcem, a on s tým súhlasil, takže to je vlastne hlavné, čo chcem aj ja. To, že Európska únia zmenila metodiku ohľadom dlhov, pokladám za pozitívne v tom, že teda sme náš deficit znížili o 1 % skoro. Aj keď by, si myslím, by mala zmeniť aj kritérium rastu HDP tak, aby to nebolo len kritérium ekonomické, a teda peňazí, lebo dnes čím viac pokazíte chladničiek, pračiek, áut, čím máte viac poistných udalostí, čím viac jete liekov, čím viac máte úrazov, čím viac máte lekárskych výkonov, búračiek auťákov atď., čím je viac spotreby, kupovania, predávania, tým väčší je rast HDP a týmto je lepšie, no. Čiže skutočne keď ide len o zisk a o prachy, tak neni to dobré kritérium, nechcem tu moralizovať, ale určite to nesúvisí s radosťou ľudí, so šťastím, spokojnosťou a tak ďalej, kvalitou života. No, tak. Začneme teda moje pripomienky, ktoré mám k tomuto rozpočtu, ja vystupujem teraz jako za ľudské práva, lebo tam som členom výboru aj som bol aj... A ešte aj k zahraničiu, k ministerstvu zahraničia, k jeho rozpočtu, tam som tiež bol vo výbore spravodajca. Tam mám niektoré pripomienky k rozpočtu. Výber daní rastie, to sa tešíme, ale trend nákladov na verejnú správu neklesá. Napriek tomu, že už máme tuná, budeme mať ESO, napriek tomu, že sme každoročným rituálom zmrazili platy všelikomu, proste trend verejnej správy skôr stúpa. Ľudské práva dnes sú aj nie sú pod jedným ministerstvom. To, že sú pod ministerstvom zahraničia, skutočne brzdí určite aj jeho prácu, zaťažujú celé ministerstvo. Nedávno, tri roky vlastne robili stratégiu ľudských práv, rada pre ľudské práva naozaj polarizovala, zamestnávala spoločnosť tri roky, tuším včera to akurát schválili a nemôžem povedať, že by dobre urobili, pretože veľa vecí je tam takých, ktorých, skutočne je ťažko s nimi súhlasiť a budú polarizovať spoločnosť ďalej, no. To je skôr otázka možno zajtra na a vo štvrtok na ministra. Príliš sa tam dáva problematika LGBTI do popredia, je tam treba prijať akčný plán rovnosti LGBTI, posúvať z najvyššieho dostupného štandardu zdravia pre LGBTI, vytvorenie jednotného orgánu s plnými kompetenciami ľudskoprávnych politík LGBTI, zabezpečiť, aby školy poskytovali inkluzívne atď. podpory pre mladých LGBTI, prostredníctvom obsahu a foriem vzdelávania výchovy eliminovať ignorácie LGBTI ľudí, stimulovať, vykonávať analýzu učebných osnov, odstrániť všetky neobjektívne informácie o sexuálnej orientácii, rodovej... rodiny... dieťa a tak ďalej. No nechcem to citovať, ale ten materiál po trojročnej práci takto skončil a vyvolá to určite ďalšiu diskusiu a ďalšie proste nejasnosti v tomto, keď sa tejto problematike, ktorá, si myslím, že je dôležitá, ale je na 15. možná mieste, čo sa týka ľudských práv na Slovensku, sa dáva príliš, príliš veľa priestoru. Čo sa týka rozpočtov, no. Blížime sa k slovenskému predsedníctvu EÚ, čo je veľmi dôležité, a teda ešte s tým budú súvisieť vyššie náklady, ale aj vyššia podpora napríklad slovenskej kultúry v zahraničí, čo nebadám. Napríklad slovenské inštitúty pri veľvyslanectvách, je ich osem, v ôsmych metropolách Európy, ktoré vlastne propagujú našu kultúru, ktorá je vstupenkou, bola do Európskej únie, ale aj vstupenkou do mnohých iných organizácií a vedomia ľudí Európy a určite prispeli v minulosti k zmene postojov voči Slovensku aj v súvislosti s NATO, s Európskou úniou a v ďalších organizáciách, tak tie napriek tomu, že sú v Berlíne, Budapešti, Moskve, Paríži, Prahe, Ríme, Varšave, Viedni, dostali - a veľmi sa nimi hrdíme - dostali 242-tisíc euro na celoročnú činnosť ôsmych slovenských inštitútov. Čiže okrem platov, teda ktoré, to je iná položka, tých zamestnancov, tak je to 30-tisíc euro na jeden úrad, ktorý má propagovať slovenskú kultúru v zahraničí. Ja viem, že v roku 2004 bolo 5 veľkolepých koncertov Lúčnice v Taliansku po všetkých mestách, bolo to obrovský úspech pred vstupom do Európskej únie a teraz s tými 30 tisícami, čo dostane jeden inštitút na celý rok, by ani takýto zájazd v podstate asi nemohli urobiť. A tuná 30-tisíc euro dostali z ministerstva zahraničia na ľudské práva skutočne hocikto, sedem inštitúcií, nechcem ich čítať, ale tu ich mám pred sebou. Sedem inštitúcií dostalo 50-tisíc, 39-tisíc, 42-, 48-, 35-, 30-, 26-. Sedem inštitúcií, nechcem ich čítať. A ďalších desať dostalo medzi 20- a 30-tisíc. Napríklad Queer Leaders Forum požiadalo 34-tisíc, dostalo 26-tisíc, Iniciatíva Inakosť, filmový festival Inakosti 2014 požadovali, to bola jednorazová akcia teraz párdňová, 29-tisíc požadovali, dostali 27 332. A tak ďalej. Na ministerstvo práce, sociálnych vecí bolo presunutých 200-tisíc euro na problematiku rodovej rovnosti. Čiže zase zdôrazňujem napriek tomu, že aj dneska som nejakú interview do nejakých českých týchto na túto tému veľmi, by som povedal, aj konštruktívnu, aj, aj empatickú voči tejto skupine, tak zdá sa mi, že naozaj neni sú oni hlavnou témou našej republiky, ktorá má svojich problémov dosť aj bez nich. Získať, napríklad niekto tam získal, organizácia, ktorá nemá ani členov, seniorská, 20-tisíc euro pre zvýšenie vedenia starších ľudí v boji porušovania ľudským právam. Ja som predseda Združenia kresťanských seniorov, majú 5-tisíc členov a mali sme tam tiež žiadosť, samozrejme, sme nedostali, ale keby sme my mali 20-tisíc euro na rok, Pane Bože, tak urobíme veľa, veľa akcií za túto cenu. Teda môj návrh je, aby z položky 06U0A08 Tvorba a implementácia politík v oblasti ľudských práv dali 80-tisíc euro na slovenské inštitúcie v zahraničí, prezentáciu našej kultúry. V tých ľudských právach je naozaj, napr. 90-tisíc na radu vlády pre ľudské práva, 90-tisíc, vážení! Ja som člen rady vlády pre seniorov a mám 3 zasadania, veľmi by som povedal aj kvalitné, veľa ľudí je tam, nemáme žiadny rozpočet, máme kávu, jeden chlebíček, minule aj štrúdľu dávali, ale koniec. A tuná táto rada má 90-tisíc na svoje konferencie, semináre atď. atď., tri roky už jednajú, čiže si myslia, že budú aj naďalej takto jednať. Ďalej majú 98 820 na dotácie tretiemu sektoru, výskum, organizácia podujatí, periodiká atď., čo sa týka ľudských práv, a potom majú položku 0113 Výdavky na ľudské práva na dotácie pre účely presadzovania podpory a ochrany ľudských práv a predchádzaniu všetkých foriem diskriminácie rasizmu, xenofóbie, antisemitizmu a ostatných práv intolerancie - a tam je na to 769 500, 769 500, vážení! Čiže z tejto položky 769 500 navrhujem ubrať 80-tisíc pre prácu slovenských inštitútov, ako som to už spomínal, teraz to konkretizujem. No, čo sa týka druhého môjho bodu, je príspevky Slovenska do medzinárodných organizácií. Tak aj pán minister zahraničia hovorí, že napriek tomu, že dostal o 8 mil. eur viac ako v tomto roku, je to z tlače zobrané, nehovorí o reálnom zvýšení rozpočtu, lebo tieto, tu táto suma 8 mil. vlastne je iba na povinné členské príspevky Slovenska do medzinárodných organizácií, a teda prestup na investičný nákup je tak limitovaný, že je to až neseriózne. Viem, že takáto situácia je aj v iných rezortoch, som rád, že to nie je likvidačné, a iba je to rozpočet na prežitie. Čiže rok pred slovenským predsedníctvom Európskej únie minister zahraničia povie, že ten jeho rozpočet, nie malý, je iba rozpočet na prežitie, to je veľmi, veľmi zvláštne, no, ale to je výčitka voči vláde, keď dajú likvidačný skoro rozpočet ministerstvu zahraničia, ale zas na druhej strane ministerstvo najmä v oblasti ľudských práv, naozaj môžem povedať, že až príliš plytvá. Čo sa týka medzinárodných organizácií, no, tak Slovensko tam má povinné príspevky, tých je asi 120 tých organizácií, je ich strašne veľa. Vysoký komisár OSN, populačný fond, FAO, Úrad vysokého komisára a tak ďalej, Medzinárodný výbor Červený kríž a tak ďalej a tak ďalej. Skutočne veľmi častá, ale to je poznámka mimo súťaž, tie peniaze idú na réžiu, čiže aj do FAO, ja som bol blízko tej organizácie, sa dávali veľké peniaze, ale veľmi veľa, tie percentá viem, voľakde ich mám, idú na réžiu, tu je, jedného tohto obrovského kolosu, v Ríme FAO má mnohoposchodovú budovu. Okrem toho, hovorí minister, toho roku, teda v 2012, v 2013, ministerstvo uhradilo zo svojej rozpočtovej kapitoly dobrovoľné príspevky do Medzinárodného úradu pre morské dno, Medzinárodnej organizácie frankofónnych..., nadácia, na Lee Foundation, Nadácie pre Áziu a Európu, Organizácia pre rodovú rovnosť a posilnenie postavenia žien a tak ďalej. Čiže celková položka bola asi 125-tisíc eur, čiže to neni až toľko, ale sú tu príspevky, ktoré sú dobrovoľné, a tam sa píše, že dobrovoľné dáva iba tie, na ktoré nás zaviaže vládne uznesenie. Ja tu mám aj po ministerstvách celú pasáž. Napríklad ministerstvo zahraničia skutočne platí do medzinárodných 22,9 mil., ministerstvo obrany 9,9-, ministerstvo dopravy 800-tisíc, ministerstvo financií 24-tisíc, ministerstvo hospodárstva 1 mil., ministerstvo životného prostredia 746-tisíc, ministerstvo práce, sociálnych vecí 425-tisíc, ministerstvo školstva 9,1 mil., ministerstvo vnútra 224-tisíc, zdravotníctvo 497-tisíc, životné prostredie 1,4 mil., Úrad jadrového dozoru 676-tisíc, Úrad pre normalizáciu 78-tisíc, Úrad priemyselného vlastníctva 949-tisíc a zaujímavé, že ministerstvo kultúry iba 124-tisíc, iba na dve, Európske audivizuálne observatórium a Euro Image, čiže relatívne málo, to je zaujímavé, že kultúra je v tomto smere jako keby lídrom, čo sa týka sporovlivosti. No ale na rok, to som hovoril o roku 2014, ale na rok 2015 tie príspevky, napr. ministerstva zahraničia do medzinárodných organizácií 19,971 mil., celkove sú 49 mil., to je 19 mil. len ministerstvo zahraničia. Medzinárodný vyšehradský fond 2 mil., OSN mierové operácie 6,2 mil., OSN rozpočet 3,3 mil., NATO, výstavba nového sídla 2,7 mil., ako som minule vo výbore sa dozvedel, je to od roku 2008 až do roku 2017, každý rok platíme 2,7 mil. eur, čiže to tam musí mať palác, keď taká malá krajina naťácka musí platiť takéto peniaze každoročne, ale už je tu aj pán minister, takže už aj tým pádom končím pomaly. Čiže v závere tu mám ešte tie dva pozmeňovacie návrhy, až dovolíte, dúfam, že ich tu mám, ale všetci ich máte na stoloch, ale toto je tak vážna vec, že teda nejaký, voľakto mi ich ukradol (hľadanie podkladov na rečníckom pulte), požičaj mi ich, prosím ťa, môžem si ísť zobrať tie dva pozmeňováky... (Odchod rečníka od rečníckeho pultu. Reakcie z pléna. Prerušenie vystúpenia predsedajúcim.) Figeľ, Ján, podpredseda NR SR 65. Opatrne. Mikloško, Jozef, poslanec NR SR 66. Voľakto mi to ukradol z mojich papierov. Takže dva pozmeňovacie návrhy, v jednom je hrubá chyba, lebo môj asistent zabudol dať číslo 9, čo sa týka podpisov, takže potom sme rýchlo získali pani Jurinovej, aby bol ten pätnásty, prepáčte, niektorí majú tú starú verziu, niektorí novú. Proste v súlade s ustanoveniami zákona atď., to je preambula, v prílohe č. 4 k návrhu o štátnom rozpočte v kapitole 10 - Ministerstvo zahraničia z programu 06U - Rozvoj zahraničných vzťahov, kategória 640 - bežné transfery, prvok 06U0A08 - Tvorba a implementácia politík v oblasti ľudských práv sa znižuje celková suma o 80-tisíc eur. Suma výdavkov na prvok 06U0A08 769 500 sa nahrádza sumou 689 500. Použitie tejto sumy sa účelovo presunie do programu 06U - Rozvoj zahraničných vzťahov, kategórie 630 - Tovary a služby, prvok 06U0902 - Kultúrna reprezentácia SR v zahraničí. Suma výdavkov na tento prvok teda bude 242 200, na prvok 242 200 sa nahrádza sumou 322 200. To som už zdôvodnil. Odôvodnenie, vlastne som ho zhruba povedal, že sú v 8 štátoch Európy tieto inštitúty. Podstatne prispievali v minulosti k zviditeľneniu Slovenska a 30-tisíc na jeden je veľmi málo, a preto ho navrhujem aspoň symbolicky zvýšiť na každý inštitút o 10-tisíc eur. A na druhej strane tá problematika implementácia politík v oblasti ľudských práv je 958 320 eur. Podotýkam, že je to prierezovou témou mnohých ministerstiev, ľudské práva, a teda keď z nej zoberieme 80-tisíc a dáme na tú položku slovenských inštitútov, tak neukrivdíme toľko, ako ukrivdíme slovenské inštitúty, keď im nedáme rok pred naším predsedníctvom prezentovať našu kultúry v zahraničí. A druhý pozmeňujúci návrh sa týka, doplniť k uzneseniu č. 2 spoločnej správy k bodu B. d) nasledovné: "Prehodnotiť účasť orgánov štátnej správy SR v medzinárodných organizáciách s cieľom zhodnotenia efektivity ich členstva." Zdôvodnenie. Členstvo v medzinárodných organizáciách stojí štát desiatky miliónov eur ročne. V minulom roku Slovensko uhradilo do medzinárodných organizácií príspevky v objeme cez 49 mil. eur, v ktorých sú zahrnuté aj dobrovoľné príspevky. Zvyšovanie členských príspevkov v niektorých medzinárodných organizáciách a ich nízka alebo nulová návratnosť je preto dôvodom k prehodnoteniu o ukončení členstva v niektorých organizáciách. Táto posledná veta je veľmi blízka vete, ktorú aj minister povedal vo svojom hodnotení, všetky tieto medzinárodné organizácie, to je teda osemstranová správa, to je jej záver, aby sa toto prehodnotilo, ale týmto pádom, keď to dáme do uznesenia, tak bude povinnosť a už nie na rok 2015, ale na ďalší rok, aby sa prehodnotila účasť naša v týchto medzinárodných organizáciách, niektoré sú dôležité a niektoré sú už menej dôležité alebo zastarané, ľudia len cestujú, ale nevedia vlastne ani poriadne prečo. Ďakujem.